མེ་ཕུང་ལས།མཚན་མོའི་ལྷིང་འཇགས་ལ་འགྲམ་པ་གླན་ཏེ་སྨྲ་བ་མེད་པའི་རྡོ་བའི་ཚོགས་མིག་ཆུ་བཞུར་བ་ཡང་ཁག་མི་འདུག་སྟེ།མེ་ཕུང་།མེ་ཕུང་གིས་མེས་པོའི་རྨི་ལམ་དུ་རྣག་འབྱམས་སུ་གྱུར་པའི་རུས་པ་དག་བདེན་པའི་ཨུ་ཚུགས་ཀྱིས་མེ་རུ་བསྲེགས་སོང་།མེ་ཕུང་།སྤྲིན་པའི་རྒྱབ་རོལ་དང་ཆུ་མོའི་གཞོང་བ།ཡང་ན།སེམས་དང་སེམས་པའི་བར་ནས་སྐྱ་དམག་ཁྲི་སྟོང་གི་རྨིག་སྒྲས་བསྣུབ་མི་སྲིད་པའི་སྲོག་ལ་བརྒྱུས་ཤིང་སིམ་པའི་སྲོག་དེ་ཡིན།མེ་ཕུང་ནི་ཇི་ལྟར་ཞིབ་ཕྲས་བརྗོད་ཀྱིན་བརྗོད་ཀྱིན།ལོ་རྒྱུས་ཤིག་གི་ཧྲག་བར་ནས་བྱེ་ཐང་གི་རྐང་རྗེས་འཚོལ་བ་བཞིན་མཐའ་མེད་པ།ཁ་ཕྱོགས་བྲལ་བ།ངེས་གཏན་མེད་པ།གློ་བུར་བ།ཆིག་རྐྱང་བ་དང་བཅས་པའི་སྣང་བའི་ལྡེབས་རིས་ཤིག་དང་འདྲ་ཞིང་།རྣམ་པར་སྤྲུལ་བའི་དཀྱིལ་འཁོར་དང་བཅས་པའི་མེ་ཏོག་གི་སྐྱེད་མོས་ཚལ་ཞིག་ཏུ་ཆམ་ཆམ་དུ་བསྐྱོད་པ་ལྟར་རྣམ་རིག་བཙན་ཞིང་མཁའ་རླུང་བསིལ།གཡའ་དག་པ་དང་ལྷུན་ཆགས་པ།སྨྲ་བསམ་བརྗོད་འདས་ཀྱི་སྒྱུ་རྩལ་གྱི་བས་མཐར་ལྷུང་ནས་ཕྱོགས་བཞི་མཐའ་བརྒྱད་ལ་རྒྱང་ལྟ་བྱས་པ་དང་ཀུན་ནས་མཚུངས།གང་ལྟར་ཡང་རང་ཉིད་ཀྱི་འཆར་ཡན་ཀློང་དུ་ཕྱེ་ལེབ་ཁྲ་བོའི་ཉམས་བརྒྱ་འོད་དུ་འབར་བ་དང་སྦྲགས་ཏེ།སྒྱུ་རྩལ་གྱི་རྟོགས་པ་སད་པའི་མདངས་ལ་ལྟ་ཞོར་ལྷུག་རྩོམ་སྙན་དེབཕར་རྒྱབ་ཀྱི་ལོ་ཟླབཀླགས་པའི་རྗེས་བྱུང་མྱོང་རོལ་ལ་མཐའ་སྡོམ་ཞིག་བྱས་པའོ།།